Author: ;
Last saved by: mbobovnik

ZMLUVA
MEDZI
VLÁDOU SLOVENSKEJ REPUBLIKY
A
VLÁDOU BAHRAJNSKÉHO KRÁĽOVSTVA
O PODPORE A VZÁJOMNEJ OCHRANE
INVESTÍCIÍ

Vláda Slovenskej republiky a vláda Bahrajnského kráľovstva (ďalej „zmluvné štáty“); 

želajúc si posilniť hospodársku spoluprácu  pre vzájomný prospech Slovenskej republiky a Bahrajnského kráľovstva;

želajúc si vytvárať a udržiavať priaznivé podmienky pre investície investorov jedného zmluvného štátu na území druhého zmluvného štátu; a

uvedomujúc si, že podpora a vzájomná ochrana investícií prispeje k rastu hospodárskej prosperity oboch zmluvných štátov;

sa dohodli takto:

ČLÁNOK 1
Definície

Na účely tejto zmluvy:

1.	Pojem „investícia“ znamená akékoľvek aktíva investované investormi jedného zmluvného štátu na území druhého zmluvného štátu v súlade s právnym poriadkom druhého zmluvného štátu a zahŕňa najmä, ale nie výlučne:

a)	hnuteľný a nehnuteľný majetok a investované a reinvestované výnosy a akékoľvek iné majetkové práva, ako sú hypotéky, záložné práva, prenájmy, užívacie práva a iné podobné práva;

b)	podiely, akcie a dlhopisy a akékoľvek ďalšie formy účasti v  spoločnosti alebo v akomkoľvek  podniku a práva alebo záujmy z toho vyplývajúce;

c)	peňažné pohľadávky alebo nároky za akúkoľvek zmluvnú činnosť, ktorá má ekonomickú hodnotu;

d)	práva z oblasti duševného vlastníctva vrátane obchodných značiek, patentov, priemyselných dizajnov, technických postupov, know-how, obchodných tajomstiev, obchodných mien a goodwill spojených s investíciou; a

e)	obchodné licencie a povolenia, ktoré majú ekonomickú hodnotu podľa zákona alebo podľa zmluvy vrátane licencie na prieskum, kultiváciu, ťažbu alebo využívanie prírodných zdrojov.

S tovarmi, ktoré boli, na základe leasingovej zmluvy, dané k dispozícii pre nájomcu na území jedného zmluvného štátu prenajímateľom, ktorý je investorom druhého zmluvného štátu, musí byť zaobchádzané nie menej priaznivo ako s investíciou. 

Žiadna zmena formy, v ktorej sa aktíva investujú alebo opätovne investujú, nebude mať vplyv na ich charakter ako investície. 

2.	Pojem „investor“ zahŕňa akúkoľvek fyzickú osobu alebo právnickú osobu jedného zo zmluvných štátov, ktorá investuje na území druhého zmluvného štátu:
 
a)	pojem „fyzická osoba“ zahŕňa fyzickú osobu, ktorá má štátne občianstvo jedného zo zmluvných štátov v súlade s jeho vnútroštátnym právnym poriadkom;

b)	pojem „právnická osoba“ zahŕňa akúkoľvek entitu ako podnik, firmu, joint venture, spoločnosť, inštitúciu alebo organizáciu, ktorá je zaregistrovaná alebo zriadená v súlade s vnútroštátnym  právnym poriadkom jedného zo zmluvných štátov, a ktorá má svoje registrované sídlo, ústrednú správu alebo hlavné miesto podnikania na území jedného zo zmluvných štátov. Ak však takáto právnická osoba má len svoje registrované sídlo na území jedného zo zmluvných štátov, jej činnosť musí mať reálne a trvalé prepojenie s hospodárstvom jedného zo zmluvných štátov.

3.	Pojem „územie“ znamená:

a)	vo vzťahu k Slovenskej republike, teritoriálne územie, vnútorné vody a vzdušný priestor nad nimi, nad ktorými Slovenská republika vykonáva svoju zvrchovanosť, zvrchované práva a jurisdikciu v súlade s medzinárodným právom;

b)	vo vzťahu k Bahrajnskému kráľovstvu územie Bahrajnského kráľovstva rovnako ako prímorské územie, morské dno a základovú pôdu, nad ktorými Bahrajn vykonáva, v súlade s medzinárodným právom, zvrchované práva a jurisdikciu.  
 
4.	Pojem „výnosy“ znamená  sumy plynúce z investícií a zahŕňa najmä, ale nie výlučne, zisk, príjem z dlhových pohľadávok, kapitálové výnosy, dividendy, licenčné poplatky  a všetky typy poplatkov a iné bežné príjmy.

5.	Pojem „voľne zameniteľná mena“ znamená menu, ktorá sa všeobecne používa na platobné účely v medzinárodných transakciách, a ktorá je všeobecne zameniteľná na  hlavných medzinárodných burzách. 

6.	Pojem „verejný záujem“ má vo vzťahu k Slovenskej republike taký význam, aký mu prideľuje právny poriadok Slovenskej republiky.

ČLÁNOK 2
Podpora a ochrana investícií

1.	Každý zmluvný štát bude na svojom území podporovať a vytvárať priaznivé podmienky pre investície investorov druhého zmluvného štátu a takéto investície umožní v súlade so svojím právnym poriadkom.

2.	Investície realizované investormi každého zmluvného štátu budú mať zabezpečené riadne a spravodlivé zaobchádzanie a úplnú  ochranu a bezpečnosť na území druhého zmluvného štátu.

3.	Ani jeden zmluvný štát nebude akýmkoľvek spôsobom, neodôvodnenými alebo diskriminačnými opatreniami poškodzovať nadobudnutie, riadenie, udržiavanie, používanie, využívanie alebo voľné nakladanie s investíciami na svojom území  zo strany investorov druhého zmluvného štátu.

4.	Výnosom z investícií sa poskytne rovnaké zaobchádzanie a ochrana ako investícii.

ČLÁNOK 3
Zaobchádzanie s investíciami

1.	Každý zmluvný štát poskytne na svojom území investorom a investíciám investorov druhého zmluvného štátu také zaobchádzanie, ktoré nie je menej priaznivé ako zaobchádzanie, ktoré za podobných okolností poskytuje investíciám svojich vlastných investorov alebo investíciám investorov ktoréhokoľvek tretieho štátu, podľa toho, ktoré je výhodnejšie.

2.	Každý zo zmluvných štátov poskytne investorom a investíciám investorov druhého zmluvného štátu, po vstupe zaobchádzanie, ktoré nie je menej priaznivé ako zaobchádzanie, ktoré za podobných okolností poskytuje investíciám svojich vlastných investorov alebo investíciám investorov ktoréhokoľvek tretieho štátu, podľa toho, ktoré je výhodnejšie.

3.	Ak ustanovenia právnych predpisov jedného zo zmluvných štátov alebo záväzky podľa medzinárodného práva existujúce v súčasnosti alebo stanovené nižšie medzi zmluvnými štátmi okrem tejto zmluvy obsahujú ustanovenia, či už všeobecné alebo osobitné, oprávňujúce investície investorov z iných zmluvných štátov požívať zaobchádzanie priaznivejšie, než je stanovené v zmluve, takéto ustanovenie, do tej miery do akej je výhodnejšie, má prednosť pred touto zmluvou.

ČLÁNOK 4
Oslobodenia

Ustanovenia tejto zmluvy nemožno vykladať tak, že zaväzujú jeden zmluvný štát poskytovať investorom druhého zmluvného štátu alebo ich investíciám alebo ich výnosom výhody akéhokoľvek zaobchádzania, prednosti alebo výsady vyplývajúce zo:

a)	súčasného alebo budúceho členstva jedného zo zmluvných štátov v rámci zóny voľného obchodu, v rámci regionálneho hospodárskeho zoskupenia, v rámci účasti na spoločnom trhu, v colnej, hospodárskej alebo menovej únii, alebo podobného medzinárodného dohovoru vrátane dohôd o trhu práce; alebo

b)	súčasnej alebo budúcej medzinárodnej zmluvy o zamedzení dvojitého zdanenia alebo akejkoľvek inej medzinárodnej zmluvy týkajúcej sa celkom alebo prevažne zdanenia; alebo

c)	súčasnej alebo budúcej multilaterálnej zmluvy vzťahujúcej sa celkom alebo prevažne na investície.

ČLÁNOK 5
Náhrada škody

1.	Investorom jedného zo zmluvných štátov, ktorých investície utrpia škody v dôsledku vojny alebo iného ozbrojeného konfliktu, výnimočného stavu, vzbury, povstania, verejných nepokojov alebo iných podobných udalostí na území druhého zmluvného štátu, poskytne tento druhý zmluvný štát, pokiaľ ide o reštitúciu, náhradu škody,  kompenzáciu alebo iné formy vyrovnania,  zaobchádzanie nie  menej priaznivé, než aké poskytne tento druhý zmluvný štát svojim vlastným investorom alebo investorom akéhokoľvek tretieho štátu podľa toho, ktoré je výhodnejšie.

2.	Bez ohľadu na  odsek (1) tohto článku investorom jedného zmluvného štátu, ktorí pri udalostiach uvedených v predchádzajúcom odseku utrpeli škody na území druhého zmluvného štátu v dôsledku:

a)	konfiškácie ich majetku ozbrojenými silami alebo orgánmi druhého zmluvného štátu;  alebo 

b)	zničenia ich majetku ozbrojenými silami alebo orgánmi druhého zmluvného štátu, ktoré nebolo spôsobené  bojovými akciami, alebo ktoré nebolo vyvolané nevyhnutnosťou  situácie, 

sa poskytne reštitúcia alebo primeraná náhrada škody, ktorá bude nie menej priaznivá, než aká sa poskytuje za rovnakých okolností investorovi druhého zmluvného štátu alebo investorovi akéhokoľvek iného štátu a bude zahŕňať úrok, vo výške komerčnej sadzby stanovenej na trhovej báze, od dátumu zhabania alebo zničenia do dátumu platby.

ČLÁNOK 6
Vyvlastnenie

1.	Investície investorov jedného zmluvného štátu nebudú znárodnené, vyvlastnené ani podrobené opatreniam s podobným účinkom ako znárodnenie alebo vyvlastnenie na území druhého zmluvného štátu, s výnimkou verejného záujmu  a s poskytnutím okamžitej, primeranej a účinnej náhrady. Vyvlastnenie sa vykoná na nediskriminačnom základe a v súlade s právnym poriadkom zmluvných štátov. 

2.	Taká náhrada bude zodpovedať trhovej hodnote vyvlastnených investícií bezprostredne pred vyvlastnením alebo  predtým, než sa  vyvlastnenie stalo verejne známym, podľa toho čo nastane  skôr, bude zahŕňať úrok  počítaný podľa aplikovateľnej obchodnej sadzby odo dňa vyvlastnenia až po deň uskutočnenia platby a bude okamžite realizovateľná. Kompenzácia sa uskutoční vo voľne zameniteľnej mene.

3.	Investori jedného zmluvného štátu, ktorých investície boli postihnuté vyvlastnením, majú právo na urýchlené preskúmanie svojho prípadu súdnym alebo iným nezávislým orgánom druhého zmluvného štátu a na ohodnotenie svojich investícií v súlade s princípmi ustanovenými v tomto článku.

4.	Princípy uvedené v tomto článku budú uplatnené, aj keď zmluvný štát vyvlastní aktíva spoločnosti, ktorá je ustanovená alebo zriadená podľa jeho právneho poriadku, a v ktorej investori druhého zmluvného štátu vlastnia podiely, obligácie alebo iné formy účasti. Ak je predmetom vyvlastnenia spoločný projekt na území jedného zo zmluvných štátov, splatná výška náhrady postihnutého investora jedného zo zmluvných štátov bude stanovená na základe jeho podielu na spoločnom projekte.

5.	Ustanovenia článkov (6) a (7) sa uplatnia taktiež na výnosy z investícií rovnako ako aj v prípade likvidácie na výnosy z likvidácie.

ČLÁNOK 7
Prevody

1.	Každý zmluvný štát zaručí investorom druhého zmluvného štátu voľný prevod platieb súvisiacich s investíciami, po vyrovnaní všetkých poplatkov alebo daní zákonne prislúchajúcich zmluvnému štátu, v ktorom bola investícia realizovaná. Takéto prevody zahŕňajú najmä, ale nie výlučne:

a)	čistý zisk, kapitálové výnosy, dividendy, príjem z dlhových pohľadávok, licenčné poplatky, poplatky a iné bežné príjmy nadobudnuté z investícií;

b)	výnosy;

c)	výnosy plynúce z úplného alebo čiastočného predaja alebo likvidácie investícií vrátane predaja podielov;

d)	sumy potrebné na platby výdavkov, ktoré vzniknú z prevádzky investície ako splátky úverov, platby spojené s dovozným akreditívom, platby preddavkov alebo iné podobné výdavky; 

e)	náhrady podľa článkov 5, 6, 9 a 10; 

f)	nepoužité príjmy a iné odmeny zamestnancov pochádzajúce zo zahraničia a funkčne spojené s investíciou;

g)	dodatočné sumy potrebné na založenie, udržiavanie, rozvoj alebo zväčšovanie existujúcich investícií.

2.	Každý zo zmluvných štátov navyše zaručí, že prevody podľa odseku 1 tohto článku sa uskutočnia bez zbytočného obmedzenia vo voľne zameniteľnej mene a pri bežnom trhovom kurze platnom v deň prevodu na prevodnú menu a musia byť okamžite prevoditeľné.

3.	V prípade neexistencie trhu s cudzími menami sa použije najnovší výmenný kurz pre prevody mien na Špeciálne práva čerpania (SDR – Special Drawing Rights).

4.	V prípade omeškania prevodu spôsobeného hostiteľským zmluvným štátom, prevod bude taktiež zahŕňať dennú sadzbu odškodnenia vo výške komerčnej sadzby stanovenej na trhovej báze pre predmetnú menu odo dňa, od ktorého bol prevod požadovaný po deň realizácie prevodu a bude znášaný týmto zmluvným štátom. 

5.	Bez ohľadu na odseky (1) a (2) tohto článku, zmluvný štát môže prijať alebo zachovať opatrenia týkajúce sa medzinárodných kapitálových a obchodných transakcií prijaté, v prípade Bahrajnského kráľovstva Radou arabských štátov v Perzskom zálive a v prípade Slovenskej republiky Európskym spoločenstvom a predovšetkým, okrem iného, v týchto prípadoch:

a)	v prípade vážnych ťažkostí s platobnou bilanciou alebo externými finančnými prostriedkami alebo ich ohrozenia; alebo

b)	v prípadoch, kde za výnimočných okolností pohyb kapitálu spôsobuje alebo môže spôsobiť závažné ťažkosti pri riadení makroekonomiky, najmä menovej a devízovej politiky; alebo

c)	vo výnimočných prípadoch ekonomických sankcií.

6.	Opatrenia uvedené v odseku (5) tohto článku:

a)	neprekročia opatrenia nevyhnutné na riešenie okolností uvedených v odseku (5) tohto článku;

b)	budú dočasné a budú odstránené hneď, ako to podmienky umožnia; a 

c)	okamžite budú oznámené druhému zmluvnému štátu. 

ČLÁNOK 8
Postúpenie práv

1.	Ak jeden zo zmluvných štátov alebo ním určená agentúra uskutoční platbu vlastnému investorovi z dôvodov  záruky alebo dohody o poistení nekomerčných rizík v súvislosti s investíciami na území druhého zmluvného štátu, druhý zmluvný štát uzná:

a)	postúpenie každého práva alebo nároku  investorov na prvý zmluvný štát alebo na ním určenú agentúru bez ohľadu na to, či sa postúpenie uskutočnilo podľa zákona alebo na základe právneho úkonu v tomto štáte; a

b)	skutočnosť, že prvý zmluvný štát alebo ním určená agentúra je z titulu postúpenia práv oprávnená uplatňovať práva a nároky týchto investorov. 

2.	Postúpené práva alebo nároky  neprevýšia  pôvodné práva alebo nároky investora.

ČLÁNOK 9
Riešenie investičných sporov medzi zmluvným štátom
a investorom druhého zmluvného štátu

1.	Každý spor medzi jedným zo zmluvných štátov a investorom druhého zmluvného štátu sa bude podľa možnosti riešiť priateľsky, prostredníctvom rokovaní a konzultácií medzi stranami sporu.

2.	Ak sa takýto spor nemôže vyriešiť do šiestich (6) mesiacov odo dňa vznesenia žiadosti o vyriešenie  sporu jedným zo zmluvných štátov v spore, investor môže požiadať o riešenie sporu:

a)	Správny tribunál alebo príslušný súd zmluvného štátu, na ktorého území sa uskutočnila investícia; alebo 

b)	Medzinárodné stredisko pre riešenie sporov z investícií (ICSID) vytvorené Washingtonským dohovorom o riešení  sporov z investícií medzi štátmi a občanmi iných štátov z 18. marca 1965 (ďalej aj „dohovor“), ak obidve zmluvné štáty sú stranami dohovoru; alebo

c)	medzinárodný ad hoc tribunál, na základe dohody strán sporu, zriadený podľa rozhodcovských pravidiel  Komisie OSN pre medzinárodné obchodné právo (UNCITRAL). Menovacia autorita podľa spomínaných pravidiel bude generálny sekretár ICSID.

3.	Na účely tohto článku a článku 25 (2) (b) dohovoru, s každou právnickou osobou, ktorá je ustanovená v súlade s právnym poriadkom jednej zmluvnej strany a ktorá je, pred vznikom sporu, kontrolovaná investorom druhého zmluvného štátu, bude zaobchádzané ako s tuzemskou právnickou osobou druhého zmluvného štátu. 

4.	Investor môže predložiť spor na arbitrážne konanie podľa tohto článku, iba keď sa vzdá práva začať alebo pokračovať v akomkoľvek konaní pred ktorýmkoľvek správnym tribunálom alebo súdom podľa právneho poriadku jednej zo zmluvných strán, alebo v inom spôsobe vyriešenia sporu, , pokiaľ ide o žalovaný zmluvný štát, ktorý je uvádzaný, že porušil túto zmluvu v zmysle odseku (2) tohto článku, okrem konaní pred správnym tribunálom alebo súdom podľa právneho poriadku žalovaného zmluvného štátu, majúcich príkazný, deklaratórny a výnimočný charakter, ale nezahrnujúcich platbu škôd. 

5.	Arbitrážny tribunál vydá svoje rozhodnutie, na základe ustanovení tejto zmluvy, zákonov a nariadení zmluvného štátu, ktorý je v spore, noriem Medzinárodného práva súkromného, ktoré arbitrážny tribunál považuje za použiteľné, podmienok špecifických zmlúv uzavretých v súvislosti s konkrétnou investíciou a príslušných princípov medzinárodného práva.  

6.	Žiadny zo zmluvných štátov, ktoré sú v spore, nemôže vzniesť námietku, a to v žiadnej fáze arbitrážneho procesu alebo výkonu arbitrážneho rozsudku, na základe toho, že investor, ktorý je protistranou v spore prijal alebo príjme, z dôvodu poistenia investície alebo záruky, odškodnenie alebo inú náhradu pokrývajúcu celkovú hodnotu straty alebo jej časť.
    
7.	Každý rozhodcovský rozsudok podľa tohto článku bude konečný a záväzný pre obe strany sporu. Každý zo zmluvných štátov bezodkladne zabezpečí uznanie a vykonanie rozhodcovského rozhodnutia  v súlade s  príslušnými  zákonmi a právnymi predpismi.

8.	Každá arbitráž podľa odseku 3 tohto článku, podľa požiadavky ktorejkoľvek strany sporu, sa bude konať v štáte, ktorý je stranou  Dohovoru OSN o uznaní a výkone cudzích rozhodcovských nálezov (New Yorský dohovor), podpísanom v New Yorku, 10. júna 1958, a s ktorým má zmluvný štát diplomatické kontakty. Nároky predložené na arbitráž, podľa tohto článku, budú považované, na účely článku A New Yorského dohovoru,  za pochádzajúce z obchodného vzťahu alebo transakcie.     

ČLÁNOK 10
Riešenie sporov medzi zmluvnými stranami

1.	Zmluvné štáty súhlasia, že na žiadosť jedného alebo druhého zmluvného štátu budú spolu okamžite konzultovať, aby vyriešili akékoľvek spory v spojitosti s touto zmluvou, alebo aby prerokovali každú záležitosť týkajúcu sa výkladu alebo uplatňovania tejto zmluvy. 

2.	Ak sa taký spor nemôže vyriešiť do šiestich (6) mesiacov, predloží sa na žiadosť jedného zo zmluvných štátov rozhodcovskému súdu v súlade s ustanoveniami tohto článku.

3.	Rozhodcovský súd bude zriadený pre každý individuálny  prípad týmto spôsobom. Do dvoch (2) mesiacov od prijatia žiadosti o riešenie sporu, každý zo zmluvných štátov  vymenuje jedného člena súdu. Títo dvaja členovia súdu potom vyberú občana  tretieho štátu, ktorý so súhlasom zmluvných strán bude vymenovaný za predsedu súdu (ďalej „predseda“). Predseda bude  vymenovaný do troch (3) mesiacov odo dňa, keď boli vymenovaní ostatní dvaja členovia.

4.	Ak sa  vymenovania, neuskutočnia v lehote určenej v odseku 3 tohto článku, ktorýkoľvek zo zmluvných štátov môže požiadať predsedu Medzinárodného súdneho dvora o vymenovanie. Ak predseda Medzinárodného súdneho dvora je občanom jedného zo zmluvných štátov, alebo ak z akéhokoľvek iného dôvodu nemôže uskutočniť vymenovanie zástupcov,  žiadosť sa predloží jeho podpredsedovi.  Ak aj podpredseda je občanom jedného zo zmluvných štátov, alebo ak nemôže uskutočniť vymenovanie z akéhokoľvek iného dôvodu, o vykonanie vymenovania sa požiada služobne najstarší člen Medzinárodného súdneho dvora,  ktorý nie je občanom  ani jedného zo zmluvných štátov.

5.	Rozhodcovský súd prijíma rozhodcovský rozsudok väčšinou hlasov. Rozsudok rozhodcovského súdu je konečný a záväzný. Každý zmluvný štát uhradí náklady na svojho člena súdu  a svojich zástupcov pri prerokúvaní;  úhrada  nákladov na predsedu, ako aj všetkých ostatných nákladov sa rozdelí rovným dielom medzi zmluvné štáty. 

ČLÁNOK 11
Povolenia

1.	Každý zmluvný štát podľa svojho právneho poriadku musí priaznivo zaobchádzať so žiadosťami vo vzťahu k investíciám investorov druhého zmluvného štátu.

2.	Každý zmluvný štát podľa svojho právneho poriadku umožní vstup a prechodný pobyt a poskytne všetky potrebné potvrdzujúce doklady pre fyzické osoby, ktoré sú zamestnancami zo zahraničia ako sú riadiaci pracovníci, manažéri, špecialisti alebo technickí pracovníci v súvislosti s investíciou investora druhého zmluvného štátu a ktoré sú dôležité pre podnik, pokiaľ tieto osoby spĺňajú požiadavky tohto odseku. Blízkym osobám týchto zamestnancov sa poskytuje rovnaké zaobchádzanie so zreteľom na vstup a dočasný pobyt na území hostiteľského zmluvného štátu.

ČLÁNOK 12
Uplatnenie iných  pravidiel a zvláštnych záväzkov

1.	Ak sa určitý vzťah riadi touto zmluvou a súčasne aj inou medzinárodnou zmluvou, ktorej stranami sú obe zmluvné štáty, nič v tejto zmluve nebráni, aby ktorýkoľvek zmluvný štát alebo ktorýkoľvek jeho investor vlastniaci investície na území druhého zmluvného štátu, uplatňoval tie ustanovenia, ktorú sú v jeho prípade priaznivejšie. Avšak tento článok sa nevzťahuje na procesné práva ustanovené súčasne v tejto zmluve a v inej podobnej medzinárodnej zmluve, v ktorej je jeden zo zmluvných štátov signatárom.  

2.	Ak jeden zo zmluvných štátov v súlade so svojím právnym poriadkom alebo inými špecifickými predpismi alebo zmluvami poskytne investíciám a investorom druhého zmluvného štátu priaznivejšie zaobchádzanie, ako poskytuje táto zmluva, bude sa aplikovať toto priaznivejšie zaobchádzanie.

ČLÁNOK 13
Všeobecné derogácie

1.	Žiadne ustanovenie v tejto zmluve sa nebude interpretovať tak, že bráni ktorémukoľvek zmluvnému štátu prijať také opatrenia, ktoré považuje za nevyhnutné pre ochranu jeho nevyhnutných bezpečnostných záujmov, ktoré:

a)	súvisia s trestnými činmi;

b)	súvisia s obchodom so zbraňami, muníciou a vojenskou výzbrojou a výstrojom a obchodmi s ďalšími tovarmi, materiálmi, službami a technológiami prevzatými priamo alebo nepriamo na zabezpečenie vojenských alebo iných bezpečnostných zložiek;

c)	budú prijaté v čase vojny alebo výnimočného stavu v medzinárodných súvislostiach;

d)	súvisia s implementáciou národných politík alebo medzinárodných zmlúv reflektujúcich nerozširovanie nukleárnych zbraní alebo iných nukleárnych výbušnín; 

e)	sú v súlade s jej povinnosťami v zmysle Charty OSN pre udržiavanie medzinárodného mieru a bezpečnosti.

f)	súvisia so zabezpečením verejného poriadku;

g)	súvisia s ochranou investorov, vkladateľov, účastníkov finančného trhu, poistencov, poisťovateľov alebo osôb, ktorými je finančná inštitúcia zaviazaná zabezpečovacou povinnosťou;

h)	súvisia so zachovávaním bezpečnosti, finančného zdravia, integrity alebo finančnej zodpovednosti finančných inštitúcií; 

i)	súvisia so zabezpečením integrity a stability finančného systému jednej zo zmluvných strán.     

2.	Ustanovenia tohto článku sa neuplatňujú na článok 7 odsek 1 (e) tejto zmluvy.

ČLÁNOK 14
Transparentnosť

1.	Každý zmluvný štát bezodkladne zverejní alebo inak sprístupní investorovi, svoje zákony a predpisy, ktoré môžu ovplyvniť investície investorov z druhého zmluvného štátu na území prvého zmluvného štátu.

2.	Žiadne ustanovenie v tejto zmluve nesmie vyžadovať od zmluvného štátu poskytnutie alebo umožnenie prístupu k akýmkoľvek dôverným alebo chráneným informáciám, vrátane informácií o jednotlivých investorov alebo investíciách, ktorých zverejnenie by bránilo vykonávanie zákonov alebo mohlo byť v rozpore so zákonmi na ochranu tajomstva alebo by mohlo spôsobiť ujmu oprávneným obchodným záujmom konkrétnych investorov.

ČLÁNOK 15
Konzultácie

Zmluvné štáty musia, na žiadosť ktoréhokoľvek zo zmluvných štátov, konzultovať, za účelom preskúmania implementácie tejto zmluvy, a preštudovať, akýkoľvek problém, ktorý môže vyplynúť z tejto zmluvy. Takéto konzultácie sa musia uskutočniť medzi príslušnými orgánmi zmluvných štátov v mieste a v čase dohodnutom prostredníctvom príslušných kanálov.

ČLÁNOK 16
Odoprenie výhod

Zmluvná strana môže investorovi druhej zmluvnej strany, ako aj jeho spoločnosti a jej investíciám, odoprieť výhody plynúce z tejto zmluvy, ak činnosť takejto spoločnosti nemá reálne a trvalé prepojenie s hospodárstvom druhej zmluvnej strany.

ČLÁNOK 17
Uplatňovanie zmluvy

1.	Táto zmluva sa vzťahuje na investície uskutočnené pred nadobudnutím jej platnosti pre príslušné zmluvné štáty v súlade s právnym poriadkom zmluvného štátu, na ktorého území sa uskutočnili, ako aj pre investície uskutočnené po nadobudnutí jej platnosti. Táto zmluva platí pre investície existujúce v čase nadobudnutia platnosti, ako aj pre investície uskutočnené alebo nadobudnuté potom. Táto zmluva sa však nebude vzťahovať na spory, ktoré nastali pred nadobudnutím jej platnosti.

2.	Každý zmluvný štát bude dodržiavať všetky ustanovenia tejto zmluvy a prijme také primerané opatrenia, aké bude možné na zabezpečenie jej dodržiavania, a to zo strany všetkých orgánov na všetkých úrovniach vlády v rámci jeho územia.

ČLÁNOK 18
Nadobudnutie platnosti, trvanie a ukončenie

1.	Táto zmluva podlieha schváleniu v súlade s vnútroštátnym právnym poriadkom oboch zmluvných štátov a nadobudne platnosť 90. dňom po vzájomnom písomnom oznámení oboch zmluvných štátov, že boli splnené právne podmienky stanovené vnútroštátnym právnym poriadkom pre nadobudnutie platnosti tejto zmluvy. 

2.	Táto zmluva môže byť menená so súhlasom zmluvných štátov na základe písomného návrhu jedného zo zmluvných štátov. Zmeny musia byť vykonané formou výmeny nót alebo podpisom dodatkovej dohody.

3.	Táto zmluva je v platnosti nezávisle od toho či medzi zmluvnými štátmi existujú diplomatické a konzulárne vzťahy alebo nie.

4.	Táto zmluva sa uzaviera na dobu desať (10) rokov a po jej uplynutí sa jej platnosť bude predlžovať, pokiaľ ju žiaden zo zmluvných štátov písomne nevypovie v dvanásť (12) mesačnej výpovednej lehote. 

5.	V prípade investícií uskutočnených pred skončením platnosti tejto zmluvy zostanú ustanovenia článkov 1 až 18 v platnosti  počas obdobia desať (10) rokov po skončení platnosti zmluvy, ak zmluvné strany nerozhodnú inak.

Na Dôkaz  toho, riadne na to splnomocnení podpísali túto zmluvu.

Vyhotovené v ______________ dňa __________________ v dvoch pôvodných vyhotoveniach, v slovenskom, arabskom a anglickom jazyku, pri. V prípade rozdielnosti výkladu je rozhodujúce znenie v jazyku anglickom.

Za vládu Slovenskej republiky ___________________________ | | Za vládu Bahrajnského kráľovstva _________________________